पानिडुब्बी या मछरेंगा (बाल कविता)
मत्स्यरंक संस्कृतक छी हम, अंग्रेजीक किंगफिशर ।
 मछरेंगा सेहो हमरे नाम छी, संस्कृतहिसँ निकलल ।
 नील-हरित छी पीठ-पंख, आ श्वेत श्याम वक्षोदर ।
 लाल-नारंगी-कत्थी-कारी, चटक रंग छी लोलक ।
 कएटा जाति-प्रजाति हमर, सौंसे संसारमे पसरल ।
 माछ प्रिय हमरा छी बहुत, तेँ एहने सभटा नाम ।
 कोनहु जलाशय नहरि-नदी वा पोखरि-डबरा-खत्ता ।
 काते-काते बैसल देखब, झुकल गाछ वा खुट्टा । ।
 *१ - मैथिलीमे एकर दू टा नाम अछि । पहिल अछि "पानिडुब्बी चिड़ै" (उच्चारण - पैनडुब्बी) जे कि माछ पकड़बा लेल बेर - बेर गोंता लगएबाक (वा झपट्टा मारबाक) कारण पड़ल होयत । दोसर पर्यायी नाम अछि "मछरेंगा" जे कि सम्भवतः संसकृत नाम "मत्स्यरंक" केर तद्भव रूप थिक ।
 *२ - एकर किछु प्रजातिमे लालछौंह पीयर वा नारंगी रंग सेहो भेटैछ आन किछु प्रजातिमे नञि ।
 *३ - पूरा शरीरक तुलनामे एकर लोल बेस नमगर, मोट आ ठोसगर बुझना पड़ैछ ।
 *४ - विश्वमे पानिडुब्बी चिड़ै केर कएक टा जाति - प्रजाति पाओल जाइत अछि जाहिमे कोनहु पीयर रंगक तँऽ कोनहु नारंगी, कोनहु भूरा तँऽ कोनहु चितकाबर रंगक सेहो होइत अछि ।
 मैथिली पाक्षिक इण्टरनेट पत्रिका "विदेह" केर 195म अंक (01 फरबरी 2016) (वर्ष 9, मास 98, अंक 154) केर "बालानां कृते" स्तम्भमे प्रकाशित । 